আবদুল্লাহ ইবনে মুহাম্মদ ইবনে ইয়াজদাদ আল-মারওয়াজি

**আবু সালেহ আবদুল্লাহ ইবনে মুহাম্মদ ইবনে ইয়াজদাদ আল-মারওয়াজি** ( ; মৃত্যু ৮৭৫) ছিলেন নবম শতাব্দীর মধ্যভাগে আব্বাসীয় খিলাফতের একজন ঊর্ধ্বতন পার্সিক কর্মকর্তা। তিনি আল-মুস্তাইনের (শা. ৮৬২–৮৬৬ খ্রি.) খিলাফতকালে সংক্ষিপ্ত সময়ের জন্য উজির হিসেবে দায়িত্ব পালন করেন।

## জীবনী
ইবনে ইয়াজদাদের পরিবার মূলত খোরাসানের মার্ভ শহর থেকে আগত ছিল। তাঁর প্রপিতামহ একজন জরথুষ্ট্রবাদী ছিলেন, যিনি পরবর্তীতে ইসলাম গ্রহণ করেন। তাঁর পিতা মুহাম্মদ ইবনে ইয়াজদাদ আল-মারওয়াজি খিলাফতের প্রশাসনিক ব্যবস্থায় একজন গুরুত্বপূর্ণ কর্মকর্তা ছিলেন। তিনি খলিফা আল-মামুনের শেষ জীবনে তাঁর ব্যক্তিগত সচিব হিসেবে দায়িত্ব পালন করেন, বিশেষ করে ৮৩৩ সালে খলিফার মৃত্যুর পূর্ব পর্যন্ত।

পিতার অনুসরণ করে ইবনে ইয়াজদাদও সরকারি প্রশাসনে নিজের কর্মজীবন বেছে নেন এবং সেখানে একজন কাতিব (সরকারি সচিব) হিসেবে কাজ শুরু করেন। তিনি সামার্রায় অবস্থানরত খলিফাদের অধীনে দায়িত্ব পালন করেন। ৮৫৯ খ্রিস্টাব্দে তিনি “দেওয়ান দিমাম আল-দিয়ার” (রাষ্ট্রীয় সম্পত্তি নিয়ন্ত্রণ বিভাগ) প্রধান হিসেবে দায়িত্ব পালন করেন বলে জানা যায়। এ বিভাগটি মূলত রাষ্ট্রের জমি ও সম্পত্তির তদারকি এবং প্রশাসনিক ব্যবস্থাপনার দায়িত্বে নিয়োজিত ছিল।

৮৬২ সালে, খলিফা আল-মুসতাইনের শাসনামলের শুরুতে ইবনে ইয়াজদাদকে ফারস অঞ্চলে পাঠানো হয়। তবে অল্প সময়ের মধ্যেই তাঁকে পুনরায় রাজধানীতে ফিরিয়ে আনা হয়, যেখানে তিনি প্রধান সচিব আহমদ ইবনুল খাসিবের অধীনে কাজ করেন।

৮৬৩ সালের জুনে উজির উতামিশের হত্যার পর খলিফা আল-মুসতাইন ইবনে ইয়াজদাদকে নতুন উজির হিসেবে নিয়োগ দেন। উজির হিসেবে দায়িত্ব পালনকালে তিনি রাষ্ট্রের আর্থিক অবস্থা উন্নত করার চেষ্টা করেন। বিশেষ করে তিনি সামরিক বাহিনীর কমান্ডারদের বিরুদ্ধে কঠোর নীতি গ্রহণ করেন; কারণ তাদের উচ্চ বেতনের ফলে রাষ্ট্রের কোষাগারের উপর বড় চাপ সৃষ্টি হয়। তবে তাঁর এই কঠোর পদক্ষেপ দ্রুতই বিরূপ প্রতিক্রিয়া সৃষ্টি করে। বুগা আল-শারাবির মতো সেনাবাহিনীর অনেক উচ্চপদস্থ কর্মকর্তা তাঁকে হত্যার হুমকি দেয়। এই পরিস্থিতিতে ইবনে ইয়াজদাদ প্রাণভয়ে বাগদাদে পালিয়ে যান। ফলে মাত্র কয়েক মাসের মধ্যেই তাঁর উজির পদের অধিষ্ঠান শেষ হয়ে যায়।

পরবর্তীতে তিনি আবার সামাররায় ফিরে আসেন। খলিফা আল-মু'তাজ্জের শাসনামলে (শা. ৮৬৬–৮৬৯) তিনি তুর্কি সেনাপতি সালিহ ইবন ওয়াসিফের একজন ঘনিষ্ঠ সমর্থকে পরিণত হন। ৮৬৯ সালে সালিহ ক্ষমতা দখলের চেষ্টা করেন এবং আহমদ ইবন ইসরাঈল, আল-হাসান ইবনে মাখলাদ ও আবু নূহ ঈসা ইবনে ইবরাহিমের উচ্চপদস্থ কর্মকর্তাদের গ্রেফতার করেন। তখন ইবন ইয়াজদাদ তাঁকে তাদের উপর নির্যাতন ও হত্যা করতে উৎসাহ দেন। এই সময় খলিফা আল-মু'তাজ্জ পুনরায় তাঁকে উজিরের পদ দেওয়ার কথা বিবেচনা করেন; তবে শেষ পর্যন্ত তিনি সেই পদ পাননি। ৮৬৯ সালের ডিসেম্বরে প্রতিদ্বন্দ্বী সেনাপতি মুসা ইবন বুগা আল-কাবির সালিহকে ক্ষমতা থেকে অপসারণ করেন। এর ফলে খিলাফতের রাজনীতিতে ইবনে ইয়াজদাদের প্রভাবও কার্যত শেষ হয়ে যায়।

সালিহের পতনের পর ইবনে ইয়াজদাদকে আল-হাসান ইবন মাখলাদের হাতে সোপর্দ করা হয়। তবে পরবর্তীতে তিনি কী ধরনের শাস্তি পেয়েছিলেন, তা স্পষ্টভাবে জানা যায় না। অবশেষে ৮৭৫ সালের শুরুর দিকে তাঁর মৃত্যু হয়।

## তথ্যসূত্র


## গ্রন্থপঞ্জি

* 
* Ibn Asakir, Abu al-Qasim Ali ibn al-Hasan ibn Hibat Allah. *Tarikh Madinat Dimashq, Vol 32.* Ed. 'Umar ibn Gharama al-'Amrawi. Beirut: Dar al-Fikr, 1996.
* Ibn Sasra, Muhammad ibn Muhammad. *A Chronicle of Damascus 1389–1397, Vol. I.* Ed. and Trans. William M. Brinner. Berkeley and Los Angeles: University of California Press, 1963.
* Ibn al-Tiqtaqa, Muhammad ibn 'Ali. *Al-Fakhri; On the Systems of Government and the Moslem Dynasties.* Trans. C.E.J. Whitting. London: Darf, 1947. 
* Sourdel, Dominique. *Le Vizirat Abbaside de 749 à 936 (132 à 224 de l'Hégire) Vol. I* Damascus: Institut Français de Damas, 1959.
* Al-Tabari, Abu Ja'far Muhammad ibn Jarir. *The History of al-Tabari.* Ed. Ehsan Yar-Shater. 40 vols. Albany, NY: State University of New York Press, 1985–2007.

বিষয়শ্রেণী:আব্বাসীয় কর্মকর্তা
বিষয়শ্রেণী:উজির
বিষয়শ্রেণী:৮৭৫-এ মৃত্যু
বিষয়শ্রেণী:৯ম শতাব্দীর ইরানি ব্যক্তি